**Dôvodová správa**

**A. Všeobecná časť**

Cieľom predkladaného návrhu zákona je ustanoviť arbitra sporov medzi zdravotnými poisťovňami a poskytovateľmi zdravotnej starostlivosti ohľadne uhrádzania poskytnutej zdravotnej starostlivosti.

Poskytovanie zdravotnej starostlivosti na Slovensku prebieha na základe zmluvných vzťahov medzi zdravotnými poisťovňami a poskytovateľmi zdravotnej starostlivosti. Tieto vzťahy sú legislatívne nedostatočne upravené. Dve najväčšie zdravotné poisťovne majú vzhľadom na svoju veľkosť dominantné postavenie na trhu a poskytovateľom diktujú podmienky úhrady za výkony v otázkach, ako oprávnenosť poskytnutia starostlivosti, neodkladnosť poskytnutia zdravotnej starostlivosti a výška úhrady za uznané výkony. Rozhodnutia zdravotných poisťovní boli doteraz konečné a poskytovatelia nemali možnosť namietať svojvoľné rozhodnutia poisťovní.

Týmto návrhom sa má zamedziť jednostranným rozhodnutiam o úhrade poskytovania zdravotnej starostlivosti. Poskytovatelia aj zdravotné poisťovne nadobudnú právo požiadať Úrad pre dohľad o zdravotnej starostlivosti o preskúmanie oprávnenosti poskytnutia zdravotnej starostlivosti alebo skutočnosti, či ide o neodkladnú starostlivosť alebo o výške úhrady za zdravotnú starostlivosť.

Týmto sa čiastočne zabráni bezdôvodným a neobjektívnym rozhodnutiam o úhradách za zdravotnú starostlivosť.

Návrh zákona je v súlade s Ústavou Slovenskej republiky, ústavnými zákonmi a všeobecne záväznými právnymi predpismi, medzinárodnými záväzkami Slovenskej republiky, ako aj s právom Európskej únie a Európskych spoločenstiev.

Predložený návrh zákona nebude mať dopad na verejné financie, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

**B. Osobitná časť**

**K čl. I**

K bodu 1:

Mení sa oprávnenosť rozhodovať o skutočnosti, či ide pri poskytovaní zdravotnej starostlivosti o neodkladnú zdravotnú starostlivosť zo zdravotnej poisťovne na ošetrujúceho lekára. Nutnosť poskytnúť zdravotnú starostlivosť pri neodkladnej zdravotnej starostlivosti nemôže určovať administratívny pracovník zdravotnej poisťovne ale ošetrujúci lekár.

K bodu 2:

Poskytovateľovi zdravotnej starostlivosti aj zdravotnej poisťovni sa umožní obrátiť sa na Úrad pre dohľad nad zdravotnou starostlivosťou vo veci preskúmania sporu o oprávnenosti poskytnutia zdravotnej starostlivosti alebo skutočnosti, či ide o neodkladnú starostlivosť alebo o výške úhrady za zdravotnú starostlivosť.

K bodu 3:

Rozširuje sa oprávnenie Úradu pre dohľad nad zdravotnou starostlivosťou vykonávať dohľad nad rozhodnutím zdravotných poisťovní o úhradách za poskytovanú zdravotnú starostlivosť podľa § 8 ods. 1-3, ako aj možnosť ukladať za porušenia § 8 ods. 1-3 zákona sankcie.

**K čl. II**

Navrhuje sa, aby novela zákona nadobudla účinnosť dňom 1. októbra 2014.